Luca Attanasio (diplomategh)

El Luca Attanasio (Saronn, 23 magg 1977 – Goma, 22 febbraio 2021) l'è stad un diplomategh italian, imbassador in de la Republega Democratega del Congo del 5 setember 2017 in fina a la so mort in d'un atentad in de la citaa de Goma.
 Biografia 
Nassud a Saronn in del 1977, l'è cressud a Limbiad. In del 2001 el s'è lauread con lod a l'Universitaa comerciala Luigi Bocconi de Milan e, despoeu de havé frequentad un cors de preparazzion a l'ISPI, l'è stad ametud a la carrera diplomatega in del 2003. In del ministeri di relazzion foreste e de la cooperazzion internazzionala, l'è stad assegnad a la direzzion per i Afar Economegh, Ufizzi sostegn ai imprese, a la segreteria de la direzzion generala per l’Africa e poeu vice capo segreteria del sota-segretari de Stad con delega per l'Africa e la Cooperazzion Internazzionala in del 2004.

Del 2006 al 2010 l'ha lavorad a l'Imbassada italiana de Berna coma capo de l'Ufizzi Economegh e Comercial. Del 2010 al 2013 el gh'ha havud el roeul de consol general reggent a Casablanca e poeu in del 2013, l'incaregh de capo segreteria de la direzzion generala per la Mondializzazzion e i Afar Globai al Ministeri di relazzion foreste. In del 2015 l'è stad nominad prim consijer de l'Imbassada d'Italia a Abuja in Nigeria.

El 5 setember 2017, a domà 40 agn, cont el grad de consijer de legazzion, el s'è insediad coma imbassador a Kinshasa, in de la Republega Democratega del Congo, indova l'è reconfermad in de l'otober 2019. Sensibel ai varie emergenze sociai del continent african e ativ in tant program de ajut promoeuvud de la Comunitaa de Sant'Egidi, in del 2020 ghe vegn dad el Premi internazzional Nassiriya per la Pas «per el so impegn a la salvaguardia de la pas in tra i popoi».

Note

Categoria:Diplomategh italian
Categoria:Nassud in del 1977
Categoria:Mort in del 2021